CELEX: 32007D0692
Language: mt
Date: 2007-10-24 00:00:00
Title: 2007/692/KE: Deċiżjoni tal-Kummissjoni ta’ l- 24 ta’ Ottubru 2007 li tawtorizza t-tqegħid fis-suq ta’ ikel u għalf prodott minn pitravi ħelu modifikat ġenetikament H7-1 (KM-ØØØH71-4) skond ir-Regolament (KE) Nru 1829/2003 tal-Parlament Ewropew u tal-Kunsill (notifikata taħt id-dokument numru C(2007) 5125) (Test b’relevanza għaż-ŻEE)

27.10.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 283/69
            
         DEĊIŻJONI TAL-KUMMISSJONI
   ta’ l-24 ta’ Ottubru 2007
   li tawtorizza t-tqegħid fis-suq ta’ ikel u għalf prodott minn pitravi ħelu modifikat ġenetikament H7-1 (KM-ØØØH71-4) skond ir-Regolament (KE) Nru 1829/2003 tal-Parlament Ewropew u tal-Kunsill
   (notifikata taħt id-dokument numru C(2007) 5125)
   (It-testi bil-Franċiż, bl-Olandiż u bil-Ġermaniż biss huma awtentiċi)
   (Test b’relevanza għaż-ŻEE)
   (2007/692/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidra t-Trattat li jistabbilixxi l-Komunità Ewropea,
   Wara li kkunsidra r-Regolament (KE) Nru 1829/2003 tal-Parlament Ewropew u tal-Kunsill tat-22 ta’ Settembru 2003 dwar ikel u għalf modifikat ġenetikament (1), u b’mod partikolari l-Artikoli 7(3) u 19(3) tiegħu,
   Billi:
   
               (1)
            
            
               Fit-12 ta’ Novembru 2004, KWS SAAT AG u Monsanto Europe S.A., ippreżentaw applikazzjoni lill-awtoritajiet kompetenti tar-Renju Unit, skond l-Artikoli 5 u 17 tar-Regolament (KE) Nru 1829/2003, għat-tqegħid fis-suq ta’ ikel, ingredjenti ta’ l-ikel, u għalf prodotti mill-pitravi ħelu H7-1 (“l-applikazzjoni”).
            
         
               (2)
            
            
               L-ambitu inizjali ta’ l-applikazzjoni inkluda weraq tal-pitravi ħelu u biċċiet żgħar ta’ għeruq li jirriżultaw mill-ipproċessar ta’ l-għeruq li jista' jkun iffermentat biex jipproduċi ħażna għall-għalf ta’ l-annimali. Dawn il-prodotti, li mhumiex meqjusa bħala prodotti minn GMOs imma bħala li fihom jew jikkonsistu minn GMOs, tneħħew mill-ambitu ta’ l-applikazzjoni mill-applikanti fl-14 ta’ Frar 2006.
            
         
               (3)
            
            
               Fl-20 ta’ Diċembru 2006, l-Awtorità Ewropea għas-Sigurtà fl-Ikel (“EFSA”) tat opinjoni favorevoli skond l-Artikoli 6 u 18 tar-Regolament (KE) Nru 1829/2003 u kkonkludiet li mhux probabbli li t-tqegħid fis-suq tal-prodotti magħmula mill-pitravi ħelu H7-1 kif deskritt fl-applikazzjoni (“il-prodotti”) iħalli effetti negattivi fuq is-saħħa tal-bniedem jew ta’ l-annimali jew fuq l-ambjent fil-kuntest ta’ l-użi li huma maħsuba għalihom (2). Fl-opinjoni tagħha, l-EFSA qieset kull mistoqsija u tħassib speċifiċi mqajma mill-Istati Membri.
            
         
               (4)
            
            
               Wara li tqiesu dawk il-kunsiderazzjonijiet, l-awtorizzazzjoni għandha tingħata għall-prodotti.
            
         
               (5)
            
            
               Għandu jiġi assenjat identifikatur uniku għal kull GMO kif stipulat fir-Regolament tal-Kummissjoni (KE) Nru 65/2004 ta’ l-14 ta’ Jannar 2004 li jistabbilixxi sistema għall-iżvilupp u l-assenjament ta’ identifikaturi uniċi għall-organiżmi modifikati ġenetikament (3).
            
         
               (6)
            
            
               Fuq il-bażi ta’ l-opinjoni mogħtija mill-EFSA, l-ebda rekwiżit speċifiku għat-tqegħid tat-tikketti għajr dawk stipulati fl-Artikoli 13(1) u 25(2) tar-Regolament (KE) Nru 1829/2003, ma jidher li hemm bżonnu.
            
         
               (7)
            
            
               Bl-istess mod, l-opinjoni ta’ l-EFSA ma tiġġustifikax l-impożizzjoni ta’ kundizzjonijiet jew restrizzjonijiet speċifiċi għat-tqegħid fis-suq u/jew kundizzjonijiet jew restrizzjonijiet speċifiċi għall-użu u l-ġarr, inklużi r-rekwiżiti ta’ superviżjoni ta’ wara t-tqegħid fis-suq, kif stipulat fil-punt (e) ta’ l-Artikoli 6(5) u 18(5) tar-Regolament (KE) Nru 1829/2003.
            
         
               (8)
            
            
               L-informazzjoni rilevanti kollha dwar l-awtorizzazzjoni tal-prodotti għandha tiddaħħal fir-reġistru Komunitarju ta’ l-ikel u l-għalf modifikat ġenetikament, kif stipulat fir-Regolament (KE) Nru 1829/2003.
            
         
               (9)
            
            
               Skond l-Artikoli 4(2) u 16(2) tar-Regolament (KE) Nru 1829/2003, il-kundizzjonijiet għall-awtorizzazzjoni tal-prodotti jorbtu lill-persuni kollha li jqegħduhom fis-suq.
            
         
               (10)
            
            
               Il-Kumitat Permanenti għall-Katina Alimentari u s-Saħħa ta’ l-Annimali, ma tax opinjoni sal-limitu taż-żmien stipulat mill-President tiegħu: il-Kummissjoni għalhekk bagħtet il-proposta lill-Kunsill fil-25 ta’ Ġunju 2007 skond l-Artikolu 5 tad-Deċiżjoni tal-Kunsill 1999/468/KE (4), bil-Kunsill ikollu jaġixxi fi żmien tliet xhur.
            
         
               (11)
            
            
               Madankollu, il-Kunsill m’ aġixxiex fil-limiti taż-żmien mitluba; issa għandha tiġi adottata Deċiżjoni mill-Kummissjoni,
            
         ADOTTA DIN ID-DEĊIŻJONI:
   Artikolu 1
   Organiżmu modifikat ġenetikament u identifikatur uniku
   Il-pitravi ħelu modifikat ġenetikament (Beta vulgaris subsp. vulgaris) H7-1, kif speċifikat fil-punt (b) ta’ l-Anness ta’ din id-Deċiżjoni, hu assenjat l-identifikatur uniku KM-ØØØH71-4, kif stipulat fir-Regolament (KE) Nru 65/2004.
   Artikolu 2
   Awtorizzazzjoni
   Dawn il-prodotti li ġejjin huma awtorizzati għall-finijiet ta’ l-Artikoli 4(2) u 16(2) tar-Regolament (KE) 1829/2003, skond il-kundizzjonijiet stabbiliti f’din id-Deċiżjoni:
   
               (a)
            
            
               ikel u ingredjenti ta’ l-ikel prodotti minn pitravi ħelu KM-ØØØH71-4;
            
         
               (b)
            
            
               għalf prodott minn pitravi ħelu KM-ØØØH71-4.
            
         Artikolu 3
   Ittikkettjar
   Għall-finijiet tar-rekwiżiti speċifiċi dwar l-ittikkettjar stipulati fl-Artikoli 13(1) u 25(2) tar-Regolament (KE) Nru 1829/2003, “isem l-organiżmu” għandu jkun “pitravi ħelu”.
   Artikolu 4
   Reġistru Komunitarju
   L-informazzjoni stabbilita fl-Anness ta’ din id-Deċiżjoni għandha tiddaħħal fir-reġistru Komunitarju ta’ l-ikel u l-għalf modifikati ġenetikament, kif stipulat fl-Artikolu 28 tar-Regolament (KE) Nru 1829/2003.
   Artikolu 5
   Id-detenturi ta’ l-awtorizzazzjoni
   1.   Id-detenturi ta’ l-awtorizzazzjoni huma:
   
               (a)
            
            
               KWS SAAT AG, il-Ġermanja;
               u
            
         
               (b)
            
            
               Monsanto Europe S.A., il-Belġju, li tirrappreżenta lil Monsanto Company, l-Istati Uniti ta’ l-Amerika.
            
         2.   Iż-żewġ detenturi ta’ l-awtorizzazzjoni għandhom ikunu responsabbli biex iwettqu l-impenji imposti fuq id-detenturi ta’ l-awtorizzazzjoni minn din id-Deċiżjoni u r-Regolament (KE) Nru 1829/2003.
   Artikolu 6
   Validità
   Din id-Deċiżjoni għandha tapplika għal perjodu ta’ 10 snin mid-data ta’ l-avviż tagħha.
   Artikolu 7
   Destinatarji
   Din id-Deċiżjoni hija indirizzata lil:
   
               (a)
            
            
               KWS SAAT AG, Grimsehlstraße 31, D-37574 Einbeck, il-Ġermanja;
               u
            
         
               (b)
            
            
               Monsanto Europe S.A., Scheldelaan 460, Haven 627, B-2040 Antwerp, il-Belġju.
            
         
      Magħmula fi Brussell, 24 ta’ Ottubru 2007.
      
         
            Għall-Kummissjoni
         
         Markos KYPRIANOU
         
            Membru tal-Kummissjoni
         
      
   
   
      (1)  ĠU L 268, 18.10.2003, p 1. Ir-Regolament kif emendat bir-Regolament tal-Kummissjoni (KE) Nru 1981/2006 (ĠU L 368, 23.12.2006, p. 99).
   
      (2)  http://www.efsa.europa.eu/EFSA/efsa_locale-1178620753816_1178620785055.htm
   
      (3)  ĠU L 10, 16.1.2004, p. 5.
   
      (4)  ĠU L 184, 17.7.1999, p. 23.
   
      ANNESS
      (a)   L-Applikanti u d-detenturi ta’ l-Awtorizzazzjoni:
      
                  Isem
               
               
                  :
               
               
                  KWS SAAT AG.
               
            
                  Indirizz
               
               
                  :
               
               
                  Grimsehlstraße 31, D-37574 Einbeck, il-Ġermanja
               
            u
      
                  Isem
               
               
                  :
               
               
                  Monsanto Europe S.A.
               
            
                  Indirizz
               
               
                  :
               
               
                  Scheldelaan 460, Haven 627 – B 2040 Antwerp, il-Belġju
               
            F'isem Monsanto Company - 800 N. Lindbergh Boulevard – St. Louis, Missouri 63167 – l-Istati Uniti ta’ l-Amerika.
      (b)   Għażla u speċifikazzjoni tal-prodotti:
      
                  (1)
               
               
                  Ikel u ingredjenti ta’ l-ikel prodotti minn pitravi ħelu KM-ØØØH71-4;
               
            
                  (2)
               
               
                  Għalf prodott minn pitravi ħelu KM-ØØØH71-4.
               
            Il-pitravi ħelu KM-ØØØH71-4 modifikati ġenetikament, kif deskritt fl-applikazzjoni, jesprimi l-proteina CP4 EPSPS wara d-dħul tal-ġene cp4 epsps minn Agrobacterium sp. strain CP4 fil-pitravi ħelu (Beta vulgaris subsp. vulgaris).
      Il-proteina CP4 EPSPS tikkonferixxi tolleranza għall-glyphosate li fihom l-erbiċidi.
      (ċ)   Ittikkettjar:
      Għall-finijiet tar-rekwiżiti speċifiċi dwar l-ittikkettjar stipulati fl-Artikoli 13(1) u 25(2) tar-Regolament (KE) Nru 1829/2003, “isem l-organiżmu” għandu jkun “pitravi ħelu”.
      (d)   Metodu ta’ detezzjoni:
      
                  —
               
               
                  Metodu fil-ħin reali speċifiku għall-avveniment ibbażat fuq il-PCR għall-kwantifikazzjoni tal-pitravi ħelu modifikat ġenetikament KM-ØØØH71-4.
               
            
                  —
               
               
                  Ivvalidat fuq iż-żrieragħ mil-laboratorju ta’ referenza Komunitarju stabbilit skond ir-Regolament (KE) Nru 1829/2003, ippubblikat fuq http://gmo-crl.jrc.it/statusofdoss.htm
               
            
                  —
               
               
                  Materjal ta’ Referenza: ERM®-BF419 aċċessibli permezz taċ-Ċentru ta’ Riċerka Konġunt (JRC) tal-Kummissjoni Ewropea, l-Istitut tal-Kejl u l-Materjali ta’ Referenza (IRMM) fuq: http://www.irmm.jrc.be/html/reference_materials_catalogue/index.htm
               
            (e)   Identifikatur uniku:
      KM-ØØØH71-4
      (f)   L-informazzjoni meħtieġa skond l-Anness II tal-Protokoll ta’ Cartagena dwar il-Bijosigurtà mal-Konvenzjoni dwar id-Diversità Bijoloġika:
      Mhux applikabbli.
      (g)   Il-kundizzjonijiet jew restrizzjonijiet rigward it-tqegħid fis-suq, l-użu jew il-ġarr tal-prodotti:
      Mhux meħtieġa.
      (h)   Il-pjan ta’ superviżjoni
      Mhux applikabbli.
      (i)   Rekwiżiti ta’ superviżjoni wara t-tqegħid fis-suq għall-użu ta’ l-ikel għall-konsum mill-bniedem
      Mhux meħtieġa.
      
         Nota: il-ħolqiet għad-dokumenti rilevanti jista' jkollhom bżonn jiġu emendati minn żmien għall-ieħor. Dawk il-modifiki ser ikunu disponibbli għall-pubbliku permezz ta’ l-aġġornament tar-reġistru Komunitarju ta’ l-ikel u l-għalf modifikati ġenetikament.